ועדת הפנים ואיכות הסביבה, כנסת 17, פרוטוקול מספר 156, 2007-05-21 10:00

אופיר פינס-פז: אני מתכבד לפתוח את הישיבה.

אופיר פינס-פז: על סדר יומנו הבקשה של המשרד להגנת הסביבה, נוהל לפי תקנות למניעת מפגעים (זיהום אוויר מכלי רכב) (תיקון), התשס"ז-2007.

אבי משה: אני רוצה להמשיך את מה שסוכם בישיבת הוועדה הקודמת שבה אושרו התקנות.

אופיר פינס-פז: אולי נזכיר בדיוק מה סוכם.

אופיר פינס-פז: אני אקרא מהפרוטוקול של הישיבה הרלוונטית מתאריך 14 בפברואר: אנחנו נאשר את התקנות, אבל לגבי הסעיף הזה, הפרוצדורה, המכניזם של השר לאיכות הסביבה – עד 90 יום או תוך כדי 90 יום – אנחנו רוצים לדעת מה יהיה הרכב הוועדה ומה תהיה דרך הפנייה לוועדה.

אופיר פינס-פז: יש להביא זאת לוועדת הפנים והגנת הסביבה לפני שהתקנות נכנסות לתוקף .

אופיר פינס-פז: במהלך ה- 90 יום המשרד להגנת הסביבה יצטרך להביא לנו רק את הפרוצדורה של מתן הפטור של השר להגנת הסביבה לאישורנו.

אבי משה: הצענו נוהל לפיו משרד התחבורה והבטיחות בדרכים יעבור על רישומי הבדיקות הממוחשבות שבוצעו במכוני הרישוי לכל דגמי הרכב הרלוונטיים - רכבי דיזל מ-2001 והלאה – ויאתר דגמים של כלי רכב שאינם מסוגלים לעמוד בערכים המרביים שנקבעו בתקנות, כפי שטען משרד התחבורה.

אבי משה: הצוות יהיה מורכב מנציג משרד התחבורה, נציג המשרד להגנת הסביבה ונציג ציבור שימונה על ידי השר להגנת הסביבה.

אבי משה: הצוות יבחן את הממצאים וימליץ לשר לגבי הדגמים שאותם יש לפטור מחובת העמידה בערכי הפליטה.

אבי משה: על הצוות להמליץ גם על ערך פליטה מרבי שייקבע לכלי רכב אלה.

אבי משה: השר להגנת הסביבה יבחן את ההמלצות ויקבע את ערכי הפליטה המרביים לדגמים שהומלצו.

אבי משה: הנוהל הובא לידיעתו של משרד התחבורה, ואנחנו לא קיבלנו ממנו התייחסות, למרות בקשות.

אופיר פינס-פז: אנחנו דווקא כן.

חוה בן-ארי: שלחנו מספר תזכורות.

חוה בן-ארי: אני חושבת שגם אתה הבעת את ההתנגדויות.

חוה בן-ארי: בתקנה ניסחת נוסח כדי למצוא פטור או דרך להחריג את אלה שלא יעמדו בערכים הנדרשים.

חוה בן-ארי: היה צריך לשבת ולקבל החלטה איך אנחנו מוצאים את החריגים, על מנת שהשר להגנת הסביבה ימצא את הדרך לפטור אותם מהדרישה בתקנה.

חוה בן-ארי: אכן לא הגבנו בכתובים, אבל הדרג המקצועי שלי ישב עם הדרג המקצועי של המשרד להגנת הסביבה והתנגד לנוהל.

אופיר פינס-פז: למה אתם מתנגדים?

חוה בן-ארי: אנחנו לא מתנגדים לנוהל.

חוה בן-ארי: אנחנו רוצים להגיע למצב בו נוכל למצוא את אותם חריגים ולהחריג אותם אחר כך.

אופיר פינס-פז: אז מה הבעיה?

חוה בן-ארי: קודם כל צריך למצוא תוכנה.

חוה בן-ארי: איך נמצא את החריגים?

חוה בן-ארי: צריך להכין תוכנה במכוני הרישוי שתמצא אותם.

חוה בן-ארי: אי אפשר ללכת אחורה, כי התוכנה הקיימת לא מתאימה.

חוה בן-ארי: לכן עלינו למצוא תוכנה מתאימה שתאתר את דגם המנוע ואת דגם הרכב, והיא תוכל להחריג.

חוה בן-ארי: למה הכוונה להחריג?

חוה בן-ארי: הכוונה היא לא לקחת רכב, משאית או אוטובוס שלא עומד בדרישות כי הוא מזהם, אלא רכב שלא נולד לעמוד בדרישות האלה.

אופיר פינס-פז: אבל אתם יודעים.

חוה בן-ארי: אנחנו לא יודעים, משום שהקביעה של שנת הייצור לא נותנת לנו את הנתון האבסולוטי שמ-2001 כל מנוע כזה יעמוד בערך הנדרש.

חוה בן-ארי: זה אומר שאני צריכה לאתר את זה.

אופיר פינס-פז: לא, את לא צריכה לעשות דבר.

אופיר פינס-פז: קודם כל, את המדינה, את לא יצרן הרכב.

אופיר פינס-פז: את לא עובדת אצל היבואן של פורד, אני מקווה, אלא במשרד התחבורה והבטיחות בדרכים.

אופיר פינס-פז: את לא צריכה לעשות דבר, היבואן של פורד צריך לרוץ אליך, לעשות תוכנות, לשכב על הרצפה ולהשתגע כדי להוכיח לך שהוא לא יכול.

חוה בן-ארי: אתה מסכים אתי שצריך תוכנה?

אופיר פינס-פז: לא, את לא צריכה לעשות דבר, חובת ההוכחה היא על מי שמבקש את הפטור להוכיח שהוא זכאי לפטור.

אופיר פינס-פז: אל תדאגי, יש להם כלים.

חוה בן-ארי: אני מתחילה את החודש על פי הנוהל הזה.

חוה בן-ארי: מי שנכשל בטסט, אני שולחת אותו ליצרן.

אופיר פינס-פז: מי שנכשל בטסט או חושב שהוא לא יכול היה לעמוד בטסט, לפי הבנתי – יכול להיות שאני טועה – מערער לוועדה ומביא נתונים שהוא לא יכול אפריורית לעמוד בתקנים, בגלל שהרכב לא בנוי לעמוד בתקנים, ואז השר מחליט האם הוא מחריג אותו כן או לא, מה הבעיה?

חוה בן-ארי: אנחנו מדברים היום על סדר גודל של 350,000 כלי רכב שמונעים במנוע דיזל.

חוה בן-ארי: המדגם הקטן שעשינו של כמה מאות כלי רכב מראה ש-40% מהמשאיות, האוטובוסים והמוניות עברו.

חוה בן-ארי: מה הפתרון?

אופיר פינס-פז: הבנתי שבאוטובוסים, של אגד ושל דן לפחות, אין בעיה.

חוה בן-ארי: אני אתחיל להריץ עכשיו אלפי לקוחות?

אופיר פינס-פז: האם את יודעת מה זה זיהום אוויר?

אופיר פינס-פז: האם את יודעת מה תפקידך, גברתי?

חוה בן-ארי: אני יודעת מה תפקידי, אני הרבה שנים בתפקיד.

אופיר פינס-פז: העובדה שאת הרבה שנים בתפקיד לא עושה עליי שום רושם.

אופיר פינס-פז: יש הרבה אנשים שנמצאים שנים רבות בתפקיד, והם לא עושים את מלאכתם נאמנה.

אופיר פינס-פז: אני לא אומר את זה עליך, חס וחלילה, אבל זה לא עושה עליי שום רושם.

אופיר פינס-פז: העובדה שאת עובדת במשרד התחבורה והבטיחות בדרכים לא אומרת שאת לא צריכה להיות ערה ורגישה לצרכי איכות הסביבה.

אופיר פינס-פז: הממשלה היא אחת.

אופיר פינס-פז: יכול לעבוד במשרד להגנת הסביבה.

אופיר פינס-פז: אם היית עובדת בצד ההוא, היית מדברת אתי עכשיו בלהט.

חוה בן-ארי: אין לנו אינטרסים שונים.

אופיר פינס-פז: ממשלה צריכה לעבוד ביחד.

אופיר פינס-פז: כשהיא לא מסוגלת, הוועדה מכריעה עבור הממשלה.

אופיר פינס-פז: קיבלנו החלטה שהתקנות האלה ייכנסו לתוקף.

אופיר פינס-פז: אפשרנו לייצר מכניזם של מנגנון, שמאפשר החרגה למי שצריך החרגה.

אופיר פינס-פז: את המנגנון הזה אני מאשר היום, כי לא אסכים לשום סחבת.

אופיר פינס-פז: אני מוכן שתחשבו מה קורה עם כלי רכב שלא עובר טסט ושטוען שהוא לא יכול לעבור טסט, כי הוא לא בנוי לעבור את הטסט בפרמטרים שנקבעו, ואז הוא פונה לוועדה בבקשה להחריג אותו.

אופיר פינס-פז: זה יכול להיות על בסיס רכב פרטני, זה יכול להיות על בסיס סוג רכב, וזה יכול להיות על בסיס שנת ייצור.

אופיר פינס-פז: אני חושב שהמנגנון שהציע המשרד להגנת הסביבה הוא סביר – יכול להיות שאפשר לשפר אותו, זו לא תורה מסיני, אבל תציעו הצעות לשפר אותו, אולי לגבי זמן הגשת הערעור, שזה דבר שהוא סביר בעיניי.

אופיר פינס-פז: אפשר לפנות ליבואני הרכב.

חוה בן-ארי: חבר הכנסת פינס, האם מוסכם עליך שאנחנו צריכים להגיע לאיזשהו מודל מוסכם על שנינו?

אופיר פינס-פז: מוסכם עליי שאתם לא מגיעים אליו.

אופיר פינס-פז: הניסיון שלי אתכם ואיתם מלמד שאתם לא מגיעים אליו.

דב חנין: בקיצור, זה לא מוסכם עלינו.

אופיר פינס-פז: אם אני משאיר את זה למשרד התחבורה והבטיחות בדרכים ולמשרד להגנת הסביבה, ב-2080 אין נוסח.

אופיר פינס-פז: זה מה שלימדתם אותי עד היום.

אופיר פינס-פז: אם תוכיחו לי אחרת, אשמח.

אופיר פינס-פז: עד היום לא הגעתם לשום תוצאה בשום דיון.

חוה בן-ארי: זה לא נכון.

חוה בן-ארי: כשאתה אומר "עד היום", ממתי התחלת?

אופיר פינס-פז: מאז שאני מכיר את העניין, כמה חודשים.

חוה בן-ארי: תן לנו צ'אנס עוד כמה חודשים.

חוה בן-ארי: בבקשה אל תשפוט, תן לנו עוד כמה חודשים.

אופיר פינס-פז: אני אתן לכם עוד הרבה חודשים, אבל בנושאים אחרים.

חוה בן-ארי: חבר הכנסת פינס, אנחנו מבקשים לקבוע איזשהו מודל משותף, ואנחנו צריכים זמן, כדי שהוא יהיה על דעת שנינו.

חוה בן-ארי: אנחנו צריכים להכין תוכנה מתאימה, לרוץ ליצרנים ולשלוח את יבואני הרכב.

שולי נזר: חוה, למה לא אמרתם את זה כששלחנו את הנוהל?

אופיר פינס-פז: ב-14 בפברואר התקיימה ישיבה, ומאז עברו שלושה חודשים.

אופיר פינס-פז: אנחנו היום ב-21 למאי.

אופיר פינס-פז: האם הצו נכנס לתוקף?

עידו בן-יצחק: הוא ייכנס לתוקף ב-25 ביוני.

אופיר פינס-פז: אבל הוא לא יכול להיכנס לתוקף בלי שאנחנו מאשרים את זה.

חוה בן-ארי: ישבנו פעמיים עם הדרג המקצועי ודיברנו על הנוהל.

חוה בן-ארי: זה נכון שלא העלינו את זה בכתובים, אבל בוודאי האדון שמע את ההתנגדות שלנו.

שולי נזר: הוא שמע את ההתנגדות שלכם לתקנות, לא לנוהל.

חוה בן-ארי: לנוהל.

חוה בן-ארי: על זה ייפול דבר?

חוה בן-ארי: כשהם אומרים שלא הייתה התנגדות ואנחנו אומרים שכן הייתה התנגדות?

אופיר פינס-פז: אפשר לדעת מה העמדה שלכם?

אופיר פינס-פז: אתם נגד.

חוה בן-ארי: ממש לא.

חוה בן-ארי: קודם כל, יש לנו אינטרס משותף יחד.

חוה בן-ארי: עברנו נושאים רבים ביחד עם שולי ואבי.

חוה בן-ארי: נכון שלפעמים שמענו יותר את צרכי הלקוחות, משום שאנחנו מייצגים אותם.

אופיר פינס-פז: אתם לא מייצגים אותם, אלא עובדים מולם.

חוה בן-ארי: ברגע שאני אתחיל לשלוח משאיות להחליף מנוע - - -

אופיר פינס-פז: אני אמרתי לך לשלוח משאיות להחליף מנוע?

חוה בן-ארי: אנחנו לא רוצים להגיע לזה.

אופיר פינס-פז: אמרתי לך לפעול בפרוצדורה של בקשות לפטור חריג, זה הכול.

אופיר פינס-פז: יצרתי לכם מסלול.

אופיר פינס-פז: גם במסלול שיצרתי אתם לא רוצים להשתמש אלא לשבש אותו, ולזה אני לא אסכים.

חוה בן-ארי: אני לא מתכוונת לשבש שום דבר.

אופיר פינס-פז: מה מפריע לך בהצעה?

אופיר פינס-פז: האם ההרכב של הוועדה מקובל עליך?

חוה בן-ארי: ההרכב של הוועדה לא רלוונטי.

חוה בן-ארי: בסופו של התהליך, משרד התחבורה והבטיחות בדרכים רוצה להגיע לנתונים הכמותיים שנוכל להחריג.

אופיר פינס-פז: אני הפרעתי לכם?

אופיר פינס-פז: לדבר עם נציב שירות המדינה שיוסיף לכם עוד עובדים?

חוה בן-ארי: כל דבר הופך לציניות.

אופיר פינס-פז: את לא תגיעי לנתונים עוד שנה.

חוה בן-ארי: לא נכון.

אופיר פינס-פז: אני מבין משהו בממשלה.

אופיר פינס-פז: לא הייתי שר התחבורה והבטיחות בדרכים, אבל אני מבין משהו בממשלה.

אופיר פינס-פז: תסמכי עליי , את לא תגיעי לנתונים גם בעוד שנה.

אופיר פינס-פז: הדבר היחיד שאת צריכה לעשות זה ברמת הוועדה.

אופיר פינס-פז: קבענו שכל גורם יכול לפנות, לא רק הנהג הבודד, אלא גם חברת יבואנים, ואז הם יכולים לקבל פטור לשנת יצור שלמה עבור הרבה מאוד מכוניות.

אופיר פינס-פז: יצרנו פה מערכת גמישה.

אופיר פינס-פז: עד שאין הכרעה בוועדה, אף אחד לא ישלול לאף אחד רישיון.

אופיר פינס-פז: מה אתם רוצים?

אופיר פינס-פז: יש פה פרוצדורה מסודרת.

חוה בן-ארי: זה לא מעשי.

אופיר פינס-פז: במה זה לא מעשי?

אבנר פלור: הנוהל הפיל על משרד התחבורה והבטיחות בדרכים את איתור אותם דגמי כלי רכב.

אבנר פלור: זה לא יכול להיעשות תוך חודש, חודשיים או שלושה חודשים.

אבנר פלור: איך נאתר אותם?

אופיר פינס-פז: למה המשרד להגנת הסביבה מטיל את העומס על משרד התחבורה והבטיחות בדרכים?

אופיר פינס-פז: למה שלא תפרסמו בעיתונות שכל גורם שירצה לפנות לוועדה, יוכל לפנות לוועדה במישרין ולבקש פטור?

אופיר פינס-פז: משרד התחבורה והבטיחות בדרכים צריך לשבת בוועדה הזאת, הוא מיוצג בה.

אופיר פינס-פז: למה צריך להטיל על משרד התחבורה והבטיחות בדרכים את זה?

אופיר פינס-פז: יכול להיות שהוא לא יכול להיערך לזה.

אופיר פינס-פז: אני יכול להבין את זה.

שולי נזר: כתבנו זאת כך כי בזמן הכנת התקנות היו טענות של משרד התחבורה והבטיחות בדרכים על דגמים שהם יודעים שלא יוכלו לעבור.

אופיר פינס-פז: אז משרד התחבורה והבטיחות בדרכים יוכל בעצמו להביא דגמים לדיון בוועדה, אין לי בעיה.

שולי נזר: נכון, אין בעיה להוסיף שגם גורמים אחרים יכולים לפנות לוועדה.

אופיר פינס-פז: לא צריך להפיל את זה על משרד התחבורה והבטיחות בדרכים.

אופיר פינס-פז: אגב, הוועדה צריכה להיות רצינית, לא רק מבחינת מי שיושב בה, אלא גם מבחינת היכולת שלה לעבוד, כי פה צריך עזרים טכניים ותקציב כדי שהוועדה הזאת תוכל לתפקד בזמן אמת ולספק את השירות לציבור.

אופיר פינס-פז: אתה לא יכול לפנות לוועדה היום ולקבל תשובה בעוד שנתיים, אלא אם כן נאפשר לאנשים להמשיך ולזהם.

אופיר פינס-פז: הוועדה הזאת צריכה שיהיו לה כלי עבודה.

אופיר פינס-פז: בגלל שמדובר בנוהל, איני רואה סיבה למה לא להכניס לנוהל גם את כלי העבודה של הוועדה, כך שנדע שהיא יכולה לעשות מלאכתה נאמנה.

אופיר פינס-פז: אני כרגע רואה את ההרכב, אבל אני לא רואה איך היא הולכת לעבוד, לא ברמה המדויקת, אלא כדי שנוכל להיות שקטים שהיא לא תהיה ועדה על הנייר.

אבי משה: הרעיון היה שלמשרד התחבורה והבטיחות בדרכים יש כבר היום נתונים.

אבנר פלור: אין נתונים.

אופיר פינס-פז: אני מסכים אתך שהם דיברו בישיבה הקודמת כאילו הם יודעים מה קורה ויש להם נתונים.

אבנר פלור: אנחנו לא אמרנו את זה.

אבנר פלור: אנחנו דיברנו באחוזים.

אבנר פלור: יש לי פה סיכום דיון.

אופיר פינס-פז: אני זוכר את הישיבה הקודמת לפני שלושה חודשים.

אופיר פינס-פז: האופן בו דיברת שכנע אותי שאתה יודע בדיוק כמה דגמים ואיזה דגמים בצורה מסודרת.

אופיר פינס-פז: עכשיו מסתבר שלא – בסדר, לא קרה שום אסון.

חוה בן-ארי: ראינו שיש בעיה, דגמנו לבד במשך כמה חודשים.

אופיר פינס-פז: אני חושב שמצאתי איזונים נכונים בין הצרכים של הציבור, שדורש בצדק לקבל אוויר פחות מזוהם, לבין הצרכים שלכם, כאשר אתם טוענים שיש מצבים מסוימים, שגם אם נהפוך את העולם, ישנם דגמים מסוימים בארץ שמלבד להחליף את כל האוטו, אין מה לעשות.

חוה בן-ארי: לא, את המנוע.

אופיר פינס-פז: להחליף מנוע זה להחליף את הרכב בהרבה מאוד מובנים.

אופיר פינס-פז: לכן הלכנו לקראתכם ואפשרנו הקמת ועדת חריגים.

אופיר פינס-פז: חברים, אני רוצה שיהיה ברור שהתקנות ייכנסו לתוקף, אני לא מתכוון לזלזל בעניין הזה.

אופיר פינס-פז: אני מוכן שתחשבו על שיפורים בהרכב ושלא יוטל על משרד התחבורה והבטיחות בדרכים העומס של מציאת כל הדגמים, כי זה לא תפקידו.

אופיר פינס-פז: אני פוטר אתכם מהאחריות הזאת שאתם תדעו את כל הדגמים.

אופיר פינס-פז: אתם לא צריכים לדעת את כל הדגמים.

אופיר פינס-פז: יתכבדו יבואני הרכב, יציגו בפני הוועדה מסמכים לגבי דגמים שלהם שלא עומדים אפריורית בנתונים.

אופיר פינס-פז: הוועדה תקבל הכרעה ושלום על ישראל, מה הבעיה?

יעקב-יהודה רודד: שיטת הבדיקה שמתבצעת בארץ אינם זהה לבדיקה שמתבצעת אצל יבואני הרכב, ולכן הנתונים לא יכולים להיות זהים.

אופיר פינס-פז: הטיעון שלך לגיטימי.

אופיר פינס-פז: הוא יובא בפני הוועדה.

אופיר פינס-פז: אני בטוח שלא יושבים שם אנשים שאין להם שכל ישר.

אופיר פינס-פז: הם ינסו לראות אם אפשר למצוא איזשהו בסיס משותף להשוואה ולקבל החלטה.

אופיר פינס-פז: אגב, דעו שכל החלטה של ועדה מנהלית מאפשרת הליכה לבג"צ.

אופיר פינס-פז: אני לא שולח עכשיו כל נהג לבג"צ, אבל אם יבואן רכב רואה שיש לו בעיה ברמה אסטרטגית או שמישהו קיפח אותו, הוא יכול ללכת לבג"צ מול הוועדה.

חוה בן-ארי: אנחנו מדברים על כלי רכב – אוטובוסים, משאיות, מוניות – שהם בבעלות פרטית של אדם כבר כמה שנים.

חוה בן-ארי: נכון שהם יכולים לחזור ליבואן הרכב, אבל אני לא רואה את יבואני הרכב מובילים מהלך פה, כי פה מדובר בציבור שנוסע כבר שש שנים ברכב מסוים, עובר את הטסט ופתאום הוא מגיע ולא עובר את הטסט.

אופיר פינס-פז: אני אסביר לך למה יש ליבואנים אינטרס, כי הם רוצים להמשיך להיות יבואנים.

אופיר פינס-פז: את יודעת שהיום היבואנים והיצרנים אפילו מתקנים על חשבונם דגמים שהיו בהם תקלות גם אחורנית, כי יש להם עניין לשמור על אמינות.

יעקב-יהודה רודד: זה נכון, אבל זה לא אותו דבר.

אופיר פינס-פז: ליבואן יהיה עניין להוכיח שבשנת יצור מסוימת הדבר הזה כך נעשה, והוא ירצה לשרת את הלקוחות שלו כדי שהם ימשיכו להיות לקוחות שלו.

אבי גלנצר: נמצאים כאן משרד התחבורה והבטיחות בדרכים והמשרד להגנת הסביבה, אבל אנחנו באמצע.

אבי גלנצר: בסופו של דבר, אנחנו אלה שצריכים לבצע את הרישוי השנתי שאתה מדבר עליו.

אבי גלנצר: לא יתכן שיגיע רכב, ורק אם הוא ייפסל, הוא יגיש בקשה לפטור.

אבי גלנצר: אנחנו חייבים לדעת ושהכול יופיע אצלנו בתוכנות, לאיזה רכב מותר לעבור ולאיזה רכב אסור לעבור.

אבי גלנצר: כל זה צריך להיות מיושם בתוכנות אצלנו במכון הרישוי.

אבי גלנצר: הבדיקה היא בדיקה ממוחשבת.

אבי גלנצר: לבוחן אין כל שיקול דעת.

אבי גלנצר: הרכב רץ והמכשיר פוסל או מעביר אותו.

אבי גלנצר: אנחנו נצטרך להכניס למערכת התוכנה והבדיקות שלנו את כל סוגי הרכב והמנועים, כאשר לכל רכב יש לפעמים מנועים שונים.

אופיר פינס-פז: היום זה קיים?

אבי גלנצר: לא.

אופיר פינס-פז: למה אתה צריך את זה?

אבי גלנצר: אחרת אני לא יודע את מי להעביר ואת מי לא להעביר.

אופיר פינס-פז: אתה צריך להעביר את מי שעבר.

אבי גלנצר: אם אתה מדבר על חריגים, כולם צריכים להיות בתוכנת המחשב.

אופיר פינס-פז: הרי הגבלנו את החריגים על פי התקנות לשנת ייצור 2001 והלאה ודיזל.

אבי לנצר: אבל אנחנו לא יכולים לנחש מראש מה יהיה שם, ולכן צריך להרכיב תוכנה.

אבי לנצר: לאחר שהוועדה תשב ותחליט את מה שתחליט, אנחנו רק צריכים לשנות את כל התוכנות.

אבי לנצר: מי ישלם עבור כל זה?

אבי לנצר: זה איסוף דאטה עצום.

שולי נזר: איסוף הדאטה נעשה גם היום.

שולי נזר: אתם אוספים היום נתונים.

שולי נזר: אתם צריכים להבחין בין סוגי הרכב.

שולי נזר: אנחנו חיים במאה ה-21, אלה הפעולות הכי פשוטות ובסיסיות.

אופיר פינס-פז: זאת לא בעיה שלך.

אבי לנצר: זו בעיה שלי, מכיוון שהרכב יגיע אליי לטסט ולא אליך לכנסת.

אופיר פינס-פז: זו בעיה של הנהג.

אופיר פינס-פז: רכב שהשנתון שלו מעל 2001 ושיש לו מנוע דיזל ולא עבר את הטסט, אתה נותן לבעל הרכב טופס ואומר לו: אם אתה רוצה לערער על הפסילה שלך, פנה לוועדה כזאת וכזאת.

אבי גלנצר: הוועדה תצטרך לעבוד 48 שעות ביממה, והיא גם לא תספיק.

אבי גלנצר: אנחנו מדברים על עשרות אלפי כלי רכב.

אבי גלנצר: הוא לא יוכל לתקן את הרכב שלו, כי יש כלי רכב חריגים שלא יעברו טסט ואנחנו מראש יודעים שהם לא יעברו טסט.

אבי גלנצר: למה להביא אותו?

אבי גלנצר: אני צריך לאסוף את הנתונים ולשנות את התוכנות בהתאם, מכיוון שהתוכנה לא מכירה את סוג הרכב.

אבי גלנצר: היא יודעת שמעל סוג עשן מסוים, היא צריכה לפסול או להעביר.

אבי גלנצר: היא לא יודעת שדגם מנוע מסוים מותר לו יחידות כאלה או פחות.

דב חנין: יושב הראש ענה לך.

אופיר פינס-פז: זה לפי הכללים החדשים בכל מקרה.

אבי גלנצר: אבל הם צריכים להיות מוטמעים בתוך התוכנה.

אופיר פינס-פז: בכל מקרה הכללים החדשים לא קשורים למה שאנחנו דנים בו עכשיו.

אופיר פינס-פז: אתה מדבר על משהו אחר.

אופיר פינס-פז: אתה אומר שהתקנות של המשרד להגנת הסביבה שכבר אישרנו אותן, צריכים להקליד אותן ולתכנת אותן.

אבי גלנצר: לא רק להקליד, אלא לאסוף אותם.

אופיר פינס-פז: את זה צריך לעשות בכל מקרה, כי אנחנו כבר אישרנו את התקנות.

אופיר פינס-פז: זה תפקיד הממשלה, המשרד להגנת הסביבה.

אופיר פינס-פז: עזוב את הוועדה, נגיד שאין ועדה, אישרנו תקנות, ולכן מכוני הרישוי חייבים לקבל את הנתונים החדשים.

אופיר פינס-פז: האם אתם עוסקים בזה?

שולי נזר: הנתונים החדשים זה המספרים, התקן 30 ו-40 שכתובים בתקנות.

שולי נזר: אבי גלנצר אומר שהוא רוצה שתהיה לו אפשרות להחריג דגמים מסוימים בתוכנה שלו ושהוא צריך לעשות את השינוי בתוכנה.

שולי נזר: זה נכון וזה מקובל.

שולי נזר: תעשה את זה, זה לא בשמים.

שולי נזר: מי שישלם זה מי שמרוויח על הטסט.

שולי נזר: צריך לזכור שגם לזיהום אוויר יש מחיר.

יהודה בר אור: נכון שאיכות הסביבה וההגנה עליה חשובות לכולם, אבל גם צריך לחשוב על הנהג עצמו.

יהודה בר אור: אנחנו לא יכולים להרשות לעצמנו להכניס נהגי מוניות, שבין כה וכה לא מגיעים לשכר מינימום בשמונה שעות עבודה, להוצאה נוספת.

יהודה בר אור: הם קיבלו את הרכב במצב מסוים.

יהודה בר אור: אם הם לא יכולים להחליף את הרכב, מה הם יעשו?

אופיר פינס-פז: אבל מה אנחנו נעשה?

אופיר פינס-פז: אנחנו גם רוצים לנשום פה.

אופיר פינס-פז: זה בשביל הציבור.

יהודה בר אור: מכיוון שכמעט 99% מנהגי המוניות נוסעים בדיזל, אנחנו לא יכולים להרשות זאת לעצמנו, ולכן אנחנו רוצים פטור.

אופיר פינס-פז: אין פטור לפי ענפים, אלא לפי דגמי מנוע.

יהודה בר אור: אם דגם חדש ייכנס, יהיה חוק ויעמדו בתקן הזה, זה בסדר מבחינתנו, אבל לא יכול להיות שיגידו לנהג מונית שהוא צריך להחליף את כל המערכת בסכום של 1,000 או 2,000 שקלים.

אופיר פינס-פז: הדיון הזה הסתיים.

אופיר פינס-פז: אנחנו כבר הצבענו על תקנות חדשות.

יהודה בר אור: לדיון הקודם לא הזמינו אותנו.

אופיר פינס-פז: חבל מאוד.

אופיר פינס-פז: עכשיו אנחנו מייצרים מסלול שבו אפשר לקבל החרגה.

ירון שילת: אני יודע שזה לא נראה טוב כשמגיעים שני משרדים לוועדה ואין ביניהם הסכמה.

ירון שילת: חשוב שתדעו, שאפילו בתקופתך הייתה עבודה מאוד רצינית כדי לקדם את הנושא של מניעת זיהום אוויר.

ירון שילת: נמצאת העוזרת של מנכ"ל המשרד.

ירון שילת: הוא עכשיו מוביל כמה מהלכים בנושא זיהום אוויר מול המשרד להגנת הסביבה וגם מול משרד האוצר, כי יש כל מיני עלויות תקציביות שצריך להביא בחשבון.

ירון שילת: לפני שאנחנו מקבלים החלטה לגבי הנוהל הספציפי הזה או שינויים שאנחנו רוצים להכניס בו, צריך להבין שזה נוהל שיכול לפגוע במטה לחמם של כל מיני אנשים.

אופיר פינס-פז: אתם שוכחים שב-25 ביוני נכנסות התקנות לתוקף.

ירון שילת: כדי לבוא עם נוהל נכון לציבור, אני מציע שנעלה את זה לרמת המנכ"לים.

ירון שילת: אני מבטיח לך שזה יהיה במעקב שלי.

אופיר פינס-פז: אני מבטיח לך שברמת המנכ"לים לא קורה דבר טוב.

אופיר פינס-פז: אני כבר הייתי שר, ואני יודע.

ירון שילת: קראת היום בעיתון שיש מיסוי ירוק על כלי רכב.

אופיר פינס-פז: המנכ"ל הזה הוא מצוין.

אופיר פינס-פז: אני מכיר אותו בערך פי שניים טוב יותר ממך.

אופיר פינס-פז: גם המנכ"ל של המשרד להגנת הסביבה מצוין.

ירון שילת: ויש שיתוף פעולה נהדר ביניהם.

אופיר פינס-פז: אבל ההחלטות צריכות להתקבל בדרגים האלה.

חוה בן-ארי: אתה מסכים שאנחנו צריכים לקבל החלטה משותפת?

אופיר פינס-פז: אבל אתם לא עושים את זה.

אופיר פינס-פז: אתם לוקחים זמן של ועדה, כאשר כל דקה היא יקרה.

חוה בן-ארי: הם טוענים שהם לא הבינו שיש התנגדות, ואנחנו הבנו שההתנגדות שלנו נשמעה.

שולי נזר: אנחנו שלחנו לכם טיוטה, והיו תזכורות.

אופיר פינס-פז: אני מעלה את זה לרמת שרים.

אופיר פינס-פז: השר גדעון עזרא כותב לי "הנוהל הנ"ל הובא להתייחסותו של משרד התחבורה בחודש פברואר השנה ולא התקבלו הערות".

אבנר פלור: אבל זה לא נכון.

אופיר פינס-פז: אתה רומז שהשר לא דובר אמת?

אבנר פלור: נכון, הם הטעו את השר, מכיוון שהיו דיונים.

דב חנין: אדוני יושב הראש, אני חושב שאנחנו צריכים לאשר את הנוהל.

דב חנין: אני חושב שהצעתך היא הצעה טובה מאוד.

דב חנין: צריך לייצר פה איזשהו מנגנון גמיש בכמה מסלולים.

דב חנין: אם למשרד התחבורה והבטיחות בדרכים יש ידיעה על מודלים, יש לכם ידיעה אולי על חלק מהמודלים של הדגמים.

דב חנין: מה שיש לכם אתם תוכלו להביא בפני הוועדה.

דב חנין: אם יבואנים או גורמים אחרים יש להם ידיעה, יוכלו גם הם להביא בפני הוועדה.

דב חנין: אנשים פרטיים שמבקשים לשנות או לקבל פטור, יוכלו גם הם לפנות בפני הוועדה.

דב חנין: להערתו של נציג איגוד המוסכים, אני חושב שאתם צריכים לייצר בפועל טופס אחיד – בלי קשר לשאלת התוכנה, שצריכה להיות לפי הנוהל הזה שכבר אושר בוועדה – שכל אדם שנכשל בבדיקה הזאת יקבל את הטופס הזה, ייאמר לו שמתקיימת ועדה כזאת וכזאת והוא יוכל לפנות אליה.

יעקב-יהודה רודד: ומה קורה עם הרכב?

יעקב-יהודה רודד: הוא נע או לא נע?

אופיר פינס-פז: בדיוק, צריך לעשות כמה דברים בוועדה, למשל: אם אדם פונה ומבקש להיות חריג, כמובן פעם ראשונה, מה אתם עושים?

אופיר פינס-פז: האם אתם נותנים לו עוד שבועיים grace?

אופיר פינס-פז: אתם צריכים לעבוד מהר.

אבי גלנצר: מה הוא עושה בינתיים?

אבי גלנצר: נוסע או לא נוסע?

אופיר פינס-פז: היא אומרת שנוסע.

חוה בן-ארי: חבר הכנסת פינס, אני אגיד לך מה ההבדל בין הגישה שלך לבין הגישה שלנו.

אופיר פינס-פז: אבל אתם לא מציעים דבר.

אופיר פינס-פז: אתם חשודים בעיניי, כי לא באתם עם הצעות לוועדה.

חוה בן-ארי: יש לי הצעה.

חוה בן-ארי: אני קודם כל רוצה זמן.

חוה בן-ארי: הגישה שלך היא להפיל את התיק על בעל הרכב.

חוה בן-ארי: הגישה שלי הייתה להסדיר את זה מול ויחד עם המשרד להגנת הסביבה ולהכניס זאת לתוכנה מסודרת.

אופיר פינס-פז: אבל אין לכם אפשרות לעשות את זה, כי זו גישה לא ריאלית.

אופיר פינס-פז: אם היית אומרת לי: חבר הכנסת פינס, יש לי נתונים, תן לי זמן.

חוה בן-ארי: תן לי לאסוף אותם.

אופיר פינס-פז: ייקח לך שנה.

דב חנין: ברגע שתגיעו לזה, אין לנו שום התנגדות.

דב חנין: אדוני יושב הראש, אני אשמח.

דב חנין: לא תהיה ועדה והכול יהיה בסדר.

חיים סבן: אדוני יושב הראש, כל החלטה שתתקבל, מי שיצטרך ליישם אותה זה בעלי המכונים עם הבוחן מול הלקוח.

חיים סבן: זאת יכולה להיות חברה או נהג מונית.

חיים סבן: אני מזכיר לכם מה קרה עם בדיקת ארבע גזים ממודל 2005.

חיים סבן: שום דבר לא היה ערוך.

חיים סבן: המוסכניקים לא היו ערוכים.

אופיר פינס-פז: מי צריך לדאוג שהם יהיו ערוכים?

חיים סבן: רצית הצעה.

חיים סבן: אי אפשר לזרוק בום ולומר: יאללה להתחיל לעבוד.

חיים סבן: זה לא עובד, אלא מביא להתמרמרויות.

חיים סבן: אנשים ייסעו בלי טסט או יזייפו, מצב שאנחנו מכירים ולא רוצים להגיע אליו.

חיים סבן: לפי דעתי, לא ניתן להגיע ברכבים עם שנת 2001 לנתוני הרטרידג' כמו שהמשרד להגנת הסביבה מבקש, אולי בצדק, אבל יש דברים שלא ניתן להגיע אליהם.

אופיר פינס-פז: למה ניתן במדינות אחרות ולא אצלנו?

חיים סבן: כי במדינות אחרות לא בודקים את ההרטרידג' כמו שבודקים אצלנו.

חיים סבן: אנחנו בודקים בדיקה הכי חמורה בעולם.

קריאה: בשיטה אחרת.

אופיר פינס-פז: אתה באמת חושב שאני מסוגל להכריע?

אופיר פינס-פז: מה, אני בעל מקצוע בדברים האלה?

חיים סבן: אני רוצה לומר למה זה יגרום.

חיים סבן: זה יגרום להתמרמרויות ולכתבות בטלוויזיה על אנשים שהכיס שלהם ניזוק במוסך ובמכון, וכל העולם יהיה נגד כל העולם, כי מישהו זרק אבן לבאר ולא יודעים איך למצוא אותה.

אופיר פינס-פז: מי זה "מישהו"?

שולי נזר: אנחנו אלה שזורקים אבנים לבאר בחוסר אחריות.

שולי נזר: לפני שזרקנו את המספרים האלה, עשינו עבודה רבה.

חיים סבן: העובדה שאת רוצה להיכנס לחשבון הבנק שלי, ואני מרוויח הרבה, גם טובה...

חיים סבן: צריך לעשות תוכנית עבודה.

חיים סבן: אפשר לדחות את זה ולעשות עבודה יסודית.

חיים סבן: אני מציע להעלות את השנתון מ-2001 לפחות ל-2005.

אופיר פינס-פז: אבל זה לא שייך לדיון הזה, אלא לדיון הקודם.

חיים סבן: יהיו יותר חריגים מאלה שיעברו.

חיים סבן: קח את הטרנזיט או מיצובישי.

חיים סבן: הבעיה העיקרית היא שלבוחן אין שיקול דעת, ולכן צריך להכניס נתונים למחשב.

חיים סבן: לקרוא למתכנת עולה הרבה כסף.

חיים סבן: אני לא מעוניין לממן את משרד התחבורה והבטיחות בדרכים.

חיים סבן: אם אני לא אקבל כסף על כל פעולה ופעולה ושינוי תוכנה, אני אגיד תיישמו אותה.

אופיר פינס-פז: המשרד להגנת הסביבה, מה אתם אומרים על הטענה הזאת?

שולי נזר: אנחנו אומרים שגם לזיהום אוויר יש עלויות.

שולי נזר: כשאתה לוקח את המאזן ואת העלויות של זיהום האוויר שהמשק סופג - תראו את ההערכות של משרד האוצר – אתה רואה שאנחנו מגיעים לסכומים שלא יאומנו, על פי נתונים של משרד האוצר, לא שלנו.

אופיר פינס-פז: מה זה מעניין את בעלי המוסכים?

אופיר פינס-פז: מה זה מעניין אותה?

אופיר פינס-פז: זה צריך לעניין את משרד האוצר ואת הממשלה.

שולי נזר: זה מעניין אותנו כממשלה.

שולי נזר: אנחנו דנו בדברים.

שולי נזר: בניגוד לדברים אחרים שאנחנו דנים עם משרד התחבורה והבטיחות בדרכים ואומרים: פה תהיה תוספת עלות של שקל, שניים, שלושה או ארבעה, והמנכ"לים מחליטים האם האיזון הזה ראוי או לא, אני בפעם הראשונה שומעת שיש לזה השלכות על מחיר הרישוי השנתי, אבל גם אם יש השלכות, צריך להשוות את זה מול התועלת שהמשק וכל אחד מאתנו מקבל.

חוה בן-ארי: אני רוצה שתהיה הסכמה שאין לנו היום תוכנה מתאימה.

חוה בן-ארי: אני רוצה שתהיה הסכמה שצריך לשנות את התוכנה ולהתאים אותה.

אופיר פינס-פז: על זה אין הסכמה.

אופיר פינס-פז: מה זה לשנות את התוכנה?

אופיר פינס-פז: אתם רוצים כבר להחריג את התוכנה?

אופיר פינס-פז: אתם עוד לא יודעים האם צריך להחריג ומה צריך להחריג, אז אתם כבר מתנדבים להחריג?

חיים סבן: צריך לראות את הפרמטרים של היום.

אופיר פינס-פז: התקנה כתקנה, בלי קשר לוועדה, האם אותה צריך להכניס לתוכנות?

שולי נזר: זה שינוי פשוט ורוחבי על כולם.

חוה בן-ארי: את הפכת להיות מומחית למכוני רישוי.

שולי נזר: הפכתי להיות מומחית בדברים הגיוניים.

שולי נזר: כדי להעביר את התוכנה מ-50, 60 ל-30, 40, לא צריך מתכנתי על, אלא לשנות את הסף.

שולי נזר: הוא מדבר – ואני מבינה אותו - על הבחנה בין דגמים שונים.

חיים סבן: אני מזמין את הוועדה הזאת למכון מבדק פתח תקווה.

אופיר פינס-פז: האם את היית פעם בביקור במכון רישוי?

שולי נזר: בוודאי, קודם כל עם הרכב שלי.

אופיר פינס-פז: עזבי את הרכב שלך, אני שואל אותך כבעלת מקצוע במשרד להגנת הסביבה.

שולי נזר: בוודאי.

חיים סבן: היא לא הייתה במכון ממוחשב.

שולי נזר: לא הייתי במכון שלך, אני מודה.

אופיר פינס-פז: אני יכול לבקש שאת תיסעי לראות את המכון שלו?

שולי נזר: בשמחה רבה, גם את התוכנה.

חיים סבן: נוכל להגיע להרבה הסכמות, אחרי שמבקרים בפועל.

אבי גלנצר: אבל גם הביקור לא יפתור את הבעיה, בוודאי שלא.

אבי גלנצר: בזמנו רצינו לעשות את אותה פעולה בקשר לצמיגים של רכב.

אבי גלנצר: יצאנו לשוק לבדוק כמה עולה תוכנה על מנת לבדוק את גודל צמיגי הרכב.

אבי גלנצר: על מנת לאסוף את הדאטה, ביקשו מאתנו למעלה מ-500,000 שקל.

אבי גלנצר: מי יממן את זה?

אבי גלנצר: אנחנו לא נשלם את זה.

אופיר פינס-פז: אני קובע שהאחריות לביצוע התוכנות היא על המשרד להגנת הסביבה.

אופיר פינס-פז: ביקשתם תקנות?

אופיר פינס-פז: אז תבצעו.

אופיר פינס-פז: אני רוצה שב-25 ביוני, כשאדם ייגש לטסט, שהוא יעבור טסט על פי התקנות החדשות שאתם קבעתם ואנחנו אישרנו.

אופיר פינס-פז: איך עושים את זה אני לא יודע, אין לי מושג.

אופיר פינס-פז: יכול להיות שאתם מוציאים צו, יכולים להכריח אותם לשלם, לא להכריח אותם לשלם, תעשו מה שאתם מבינים, אבל אני רוצה לדעת שהחלטת כנסת היא לא אות מתה.

אופיר פינס-פז: איך אתם עושים את זה זו בעיה שלכם, לא שלי.

אופיר פינס-פז: כמו כן, אני קובע שביום רביעי הבא אביא את התקנות האלה לאישור.

אופיר פינס-פז: עד אז אני מאפשר לכם להציע תיקונים ושיפורים.

אופיר פינס-פז: אני רוצה מהמשרד להגנת הסביבה נוהל יותר מסודר של הגשת העררים.

אופיר פינס-פז: אני רוצה לדעת איך זה יעבוד מבחינת לוחות זמנים, האם הרכב נוסע או לא נוסע בזמן שהוא בערעור.

ירון שילת: אני מכיר את לוח הזמנים, השבוע יש חג שבועות ובשבוע הבא יש פריימריס.

אופיר פינס-פז: חברים, עד יום רביעי יש תשעה ימים.